SL Uradni list Evropske unije L 122/1

IZVEDBENA UREDBA KOMISIJE (EU) 2015/775

z dne 18. maja 2015

o spremembi Izvedbene uredbe (EU) št. 908/2014 glede potrditve skladnosti

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 53(1)(b) Uredbe,

ob upoštevanju naslednjega:

(1) Člen 34(8) Izvedbene uredbe Komisije (EU) št. 908/2014 (2) določa pravila za odbitke od financiranja Unije za odhodke, ki niso skladni s pravili Unije. Prav tako določa odstopanje od navedenih pravil, ki državam članicam omogoča, da zaprosijo za uporabo takih odbitkov v obrokih.

(2) Komisija bi morala imeti možnost, da na zahtevo države članice, ki bi lahko imela velike finančne težave, ne le odobri odbitke v treh letnih obrokih, temveč tovrstne odbitke tudi odloži za obdobje, ki ni daljše od 24 mesecev.

(3) Ta odlog se odobri le državam članicam, ki so upravičene do finančne pomoči v skladu z Uredbo Sveta (ES) št. 332/2002 (3), Uredbo Sveta (EU) št. 407/2010 (4) in Pogodbo o ustanovitvi evropskega mehanizma za stabilnost, ki je bila podpisana 2. februarja 2012.

(4) Izkušnje so pokazale, da lahko določitev roka za odlog odbitkov privede do kopičenja dolga, ki lahko nato zapade, ko je zadevna država članica še vedno v resnih finančnih težavah in ne more odplačati zahtevanih povračil. Komisija bi zato morala imeti možnost, da ob upoštevanju posebnih pogojev finančne pomoči obdobje odloga podaljša za obdobje, ki ni daljše od 12 mesecev.

(5) Poleg tega so izkušnje pokazale, da lahko povračilo celotnega odloženega zneska v treh letnih obrokih povzroči nepotrebne težave za države članice, ki so po izteku obdobja odloga še vedno v finančnih težavah. Zato bi morali prihodnji sklepi o odobritvi povračila v obrokih omogočati večje število obrokov, kadar zadevni zneski predstavljajo velik delež bruto domačega proizvoda države članice.

(6) Država članica, ki ji je bil odobren odlog, bi morala zagotoviti, da se pomanjkljivosti, zaradi katerih je prišlo do odbitkov in ki so v času navedenega sklepa še vedno prisotne, odpravijo na podlagi akcijskega načrta, ki je oblikovan po posvetovanju s Komisijo in vsebuje jasne kazalnike napredka. Če država članica, ki ji je bil odobren tak odlog, pomanjkljivosti ne odpravi v skladu z akcijskim načrtom in tako proračun Unije izpostavlja dodatnemu finančnemu tveganju, lahko Komisija spremeni ali razveljavi sklep, s katerim je odložila datum uporabe odbitkov, pri čemer upošteva načelo sorazmernosti.

(7) Izvedbeno uredbo (EU) št. 908/2014 bi bilo zato treba ustrezno spremeniti.

(8) Ukrepi iz te uredbe so v skladu z mnenjem Odbora za kmetijska sklada –

SPREJELA NASLEDNJO UREDBO:

Člen 1

V člen 34 Izvedbene uredbe (EU) št. 908/2014 se vstavita naslednja odstavka 8a in 8b:

„8a. Komisija lahko na zahtevo države članice in po posvetovanju z Odborom za kmetijska sklada za države članice, ki so upravičene do finančne pomoči v skladu z Uredbo Sveta (ES) št. 332/2002 (5), Uredbo Sveta (EU) št. 407/2010 (6) in Pogodbo o ustanovitvi evropskega mehanizma za stabilnost, sprejme izvedbeni sklep, s katerim za obdobje, ki ni daljše od 24 mesecev od datuma njegovega sprejetja, odloži izvrševanje sklepov, sprejetih po 1. maju 2015 v skladu s členom 52 Uredbe (EU) št. 1306/2013 (v nadaljnjem besedilu: sklep o odlogu). S sklepom o odlogu se odobrijo odbitki, ki se odštejejo po koncu obdobja odloga v treh letnih obrokih. Če skupni znesek, za katerega velja sklep o odlogu, znaša več kot 0,02 % bruto domačega proizvoda države članice, lahko Komisija odobri povračilo v največ petih letnih obrokih. Komisija lahko obdobje odloga iz prvega pododstavka na zahtevo države članice in po posvetovanju z Odborom za kmetijska sklada podaljša enkrat za obdobje, ki ni daljše od 12 mesecev. Država članica, ki ji je bil odobren odlog, zagotovi, da se pomanjkljivosti, zaradi katerih je prišlo do odbitkov in ki so v času sprejetja sklepa o odlogu še vedno prisotne, odpravijo na podlagi akcijskega načrta, ki je oblikovan po posvetovanju s Komisijo ter vsebuje roke in jasne kazalnike napredka. Komisija ob upoštevanju načela sorazmernosti spremeni ali razveljavi sklep o odlogu v naslednjih primerih: (a) država članica ne sprejme potrebnih ukrepov za odpravo pomanjkljivosti, kot je določeno v akcijskem načrtu; (b) napredek ukrepov za odpravo pomanjkljivosti glede na kazalnike napredka ni zadosten; ali (c) rezultat ukrepov ni zadovoljiv. 8b. Izvedbena sklepa iz odstavkov 8 in 8a se sprejmeta v skladu s svetovalnim postopkom iz člena 116(2) Uredbe (EU) št. 1306/2013.

Člen 2

Ta Uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. maja 2015 Za Komisijo Predsednik Jean-Claude JUNCKER

(1) UL L 347, 20.12.2013, str. 549.

(2) Izvedbena uredba Komisije (EU) št. 908/2014 z dne 6. avgusta 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrjevanjem obračunov, pravili o kontrolah, varščinami in preglednostjo (UL L 255, 28.8.2014, str. 59).

(3) Uredba Sveta (ES) št. 332/2002 z dne 18. februarja 2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic (UL L 53, 23.2.2002, str. 1).

(4) Uredba Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo (UL L 118, 12.5.2010, str. 1).